 NA SHABAN MAKOKHA Mfuasi sugu wa Kinara wa Azimio Raila Odinga, Nuru Okanga aliyefanya mtihani wa Darasa la Nane mwaka huu, bado hajapokea matokeo yake kufikia Ijumaa Novemba 24, 2023. Bw Okanga aliye na umri wa miaka 32 ni miongoni mwa watahiniwa 1.4 milioni ambao walikalia mtihani huo mwezi jana kama mtaniniwa wa kujitegemea. KCPE ya mwaka huu ilifanywa na idadi kubwa ya watahiniwa baada ya serikali kukubalia wanafunzi ambao hawakuwa wamesajiliwa kukalia mtihani huo ambao ni wa mwisho kufuatia kufungwa kwa mtaala wa 8-4-4. Okanga alikalia mtihani huo katika Shule ya Msingi ya Mumias, Kaunti ya Kakamega akisema dhamira yake ilikuwa kujipatia cheti cha shule ya msingi ambacho kitamsaidia kuwania kiti cha udiwani cha Kholera, Matungu ufikapo mwaka wa 2027. Kwenye mahojiano, alikuwa amesema alitaka kuenda kusoma shule ya upili na baadaye kujiunga na chuo kikuu akiwa na maono ya kuwa rais wa Kenya katika miaka zijazo. “Sitakomea hapa (KCPE). Ninataka kuendelea hadi shule ya upili na kisha niingie chuo kikuu kwa sababu humu Kenya, ili mwaniaji agombee urais lazima awe na shahada. Hapa ndipo ninapolenga hata kama umri utakuwa umesonga mpaka nikagonga miaka 70. Lazima zitagombea urais,” alisema. Alisema mgombeaji wa Roots Party, George Wajackoyah alikuwa amemuajiria mwalimu jijini Nairobi, ambaye alimfunza na kumuandaa kwa mtihani huo wa kitaifa. Lakini mwanasiasa huyo anayejulikana kwa kumtetea Bw Odinga na chama cha ODM sasa analalamikia kucheleweshwa kwa matokeo yake, huku akitaka Baraza la Mitihani, Knec, kujitokeza na kumwelezea kwa nini hajapokea matokeo yake kufikia sasa. Alisema aliwekeza juhudi zake na hata akakosa usingizi alipokuwa anasomea mtihani na kwamba kuchelewa huku kunamtesa kisaikolojia. “Ninataka kujua kwa nini matokeo yangu hayaji wakati wenzagu tuliofanya nao mtihani washapokea yao. Kwani tatizo ni nini? Knec inafaa kuachilia alama zangu mara moja kwa sababu nilifanya mtihani. Nina mipango mingi ya kujiendeleza kimasomo na kucheleweshwa huku kunanitia wasiwasi,” akasema. Alisema alitarajia kupata angalau alama 250 kati ya 500 kumwezesha kujiunga na shule ya sekondari katika ari yake ya kutafuta uongozi baadaye. Asubuhi ya Novemba 24, Okanga alikuwa bado hajapokea matokeo. SMS iliyo na nambari ya usajili ya Okanga (Index Number) na neno KCPE iliyotumwa kwa nambari 40054 ilionyesha kwamba matokeo hayo hayapatikani. “Mteja mpendwa, ni ama hakuna matokeo yanayohusu nambari ya usajili 37961701022, au huenda pia haijulikani. Tafadhali thibitisha nambari ya usajili. KNEC Helpline 08000724900,” ilisema arafa. Mnamo Alhamisi, mitandaoni kulizagaa matokeo feki yaliyokuwa yanaonyesha Okanga amepata alama za juu, 401 kwenye mtihani wake. Hata baadhi ya viongozi wa Azimio walijitokeza kumpongeza kwa kupita KCPE huku Mbunge wa Embakasi Mashariki Babu Owino akimpa ufadhili wa masomo yake ya sekondari na zaidi. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  